አውቶቡሱ ሞልቶ ጉዞ ወደ ሳሪስ ተጀመረ፡፡ ሾፌሩ የተለመደውን የማለዳ የስፖርት ትንተና የሚያውጀውን ጣቢያ በከፍተኛ ድምፅ ከፍቶ መደማመጥ ጠፋ፡፡ የአባትና የልጅ ጭቅጭቅ ግን ቀጥሏል፡፡ ይኼ ሁሉ ሲሆን አጠገቤ ማን እንደተቀመጠ እንኳ ማየት አልቻልኩም ነበር፡፡ ዞር ብዬ ሳይ ግን አንዲት ውብ ወጣት ተሰይማለች፡፡ አካባቢዬን ረስቼ የአባትና የልጅን ሙግት ለመስማት ብፈልግም፣ ድምፃቸው በጣም ዝግ በማለቱ ይሁን፣ ወይም የእኔ የመስማት አቅም በማነሱ የሚባባሉት አይሰማኝም፡፡ ሁሉንም ትቼ ዓይኖቼን ወደ ውጭ በመስደድ በራሴ ሐሳብ ውስጥ ተዘፈቅኩ፡፡ የተለያዩ ነገሮችን እያነሳሁ ስጥል የቀድሞው ኢምፔሪያል ሆቴል ደርሰናል፡፡ የትራፊክ መብራቱ እስኪለቀን ወደ ተሳፋሪዎች ዓይኔን መለስኩ፡፡